過新開湖寄李端叔大夫
作者：釋道潜
朝代：宋

paragraphs: 新開湖邊秋夢曉，雞犬無聲人悄悄。
試揭疏篷覘日華，水面殘星猶繚繞。
嘗聞明珠藏巨浸，光焰一出輝群草。
篙師爲我暫停櫓，罔象終期入幽討。
波間宛轉興方豪，依然別恨生懷抱。
故人離群東海頭，徇祿摧眉事枯槁。
菰梢蘋末翠猶在，蕙蘭憔悴青楓老。
浪游不知歲月徙，舊約無端失天杪。
目羨南鴻兩兩飛，安得身同羽翰小。
游胥堂在吾必行，一榻數椽應預掃。